ประกันนครหลวงลุยให้กู้บ้าน หวังสร้างผลตอบแทนเพิ่ม7%
ประกันชีวิตนครหลวงไทย ไม่กลัวน้ำร้อน ลุยหาผลตอบแทนเพิ่ม ปล่อยกู้อสังหาริมทรัพย์
24 ก.ย. 2552

ประกันชีวิตนครหลวงไทย ไม่กลัวน้ำร้อน ลุยหาผลตอบแทนเพิ่ม ปล่อยกู้อสังหาริมทรัพย์
นายถนอม ณรงค์ รองประธานกรรมการ บริษัท ประกันชีวิตนครหลวงไทย เปิดเผยว่า บริษัทมีแผนที่จะหาผลตอบแทนจากการลงทุนเพิ่มเติม โดยในปีหน้าจะเริ่มปล่อยสินเชื่อให้กับภาคอสังหาริมทรัพย์ทั้งในส่วนของรายย่อยและองค์กร ซึ่งขณะนี้รายละเอียดต่างๆ ได้รับการอนุมัติจากคณะกรรมการบริษัทแล้ว 
ทั้งนี้ ในปัจจุบันการทำธุรกิจประกันชีวิตต้องมีการตั้งสำรองในวงเงินที่สูง เช่น แบบประกันที่ชำระเบี้ยครั้งเดียว หรือซิงเกิลพรีเมียม ที่ต้องตั้งสำรองถึง 90% ทำให้มีผลต่อสภาพคล่องได้ แม้เงินลงทุนที่มีอยู่ประมาณ 7,000 ล้านบาท ที่ให้บริษัทหลักทรัพย์จัดการกองทุน (บลจ.) อเบอร์ดีน และบลจ.นครหลวงไทย บริหารจัดการบริษัทละ 50% ที่ส่วนใหญ่เป็นการลงทุนที่ให้ผลตอบแทนคงที่ และให้ผลตอบแทนเฉลี่ย 5-6% ยังคงทำให้บริษัทอยู่ได้ ขณะที่ผลตอบแทนจากกรมธรรม์เฉลี่ยอยู่ที่ 4% และคาดว่าปีนี้จะได้รับผลตอบแทนเฉลี่ยที่ 4.5-5%
อย่างไรก็ตาม จำเป็นต้องสร้างความมั่นคงให้กับบริษัท จึงต้องหาช่องทางลงทุนอื่นเพิ่มเติมอย่างการปล่อยกู้อสังหาริมทรัพย์ บริษัทก็ถือว่าได้เปรียบบริษัทประกันชีวิตอื่นที่ไม่มีบริษัทแม่ที่เป็นธนาคารให้การสนับสนุน ซึ่งนอกจากประหยัดเรื่องต้นทุนได้แล้ว ยังสามารถขอแบ่งงานในส่วนหนึ่งได้ เช่น ธนาคารปล่อยกู้ 500 ล้านบาท บริษัทอาจขอมา 100 ล้านบาทก็ได้ โดยคาดว่าจะได้ผลตอบแทนจากการลงทุนประมาณ 6.5-7% 
“เราไม่ได้ปล่อยกู้ให้ภาคอสังหาริมทรัพย์มากมาย เพราะยังมีข้อจำกัดจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ในเรื่องสัดส่วนเงินกองทุนอยู่ แต่ในฐานะเราตอนนี้สามารถปล่อยกู้ให้กับภาคอสังหาริมทรัพย์ได้เต็มที่ประมาณ 1,000 ล้านบาท คิดเป็น 13-14% ของสินทรัพย์ที่มีอยู่ในปัจจุบัน 7,400 ล้านบาท เพิ่มขึ้นเมื่อเทียบกับปีที่ผ่านมาอยู่ที่ 6,100 ล้านบาท” นายถนอม กล่าว
นายถนอม กล่าวว่า บริษัทยึดหลักบริหารงานอย่างมีประสิทธิภาพ เพราะธุรกิจประกันหากบริหารเงินลงทุนขาดทุน ก็จะกระทบต่อเงินกองทุน ซึ่งปัจจุบันบริษัทมีเงินกองทุนสูงกว่าเกณฑ์ที่คปภ. กำหนดถึง 280% หรือกว่า 500 ล้านบาท และมีผู้ถือกรมธรรม์ประมาณ 9 หมื่นราย ส่วนผลการดำเนินงานในปีนี้ คาดว่าจะมีกำไรประมาณ 300 ล้านบาท ใกล้เคียงกับปีที่ผ่านมา และมีเบี้ยรับรวมประมาณ 1,000 ล้านบาท เติบโต 100% เมื่อเทียบกับปีที่ผ่านมา โดยยอดขายทั้งหมดมาจากการขายผ่านสาขาธนาคารนครหลวงไทย หรือแบงก์แอสชัวรันส์ เพราะบริษัทไม่มีตัวแทนและยังไม่มีแผนสร้างตัวแทนด้วย